## Rješenje Ustavnog suda Republike Hrvatske broj: U-III-3055/2003 od 27. veljače 2004.

### NN 32/2004 (11.3.2004.), Rješenje Ustavnog suda Republike Hrvatske broj: U-III-3055/2003 od 27. veljače 2004.

# Ustavni sud Republike Hrvatske

852

Ustavni
sud Republike Hrvatske, u Vijeću za rješavanje postupovnih pretpostavki za odlučivanje
o ustavnim tužbama, u sastavu sudac Milan Vuković, predsjednik Vijeća, te suci
Ivan Matija i Nevenka Šernhorst, članovi Vijeća, u postupku pokrenutom ustavnom
tužbom R. B. iz Z., kojeg zastupa M. M., odvjetnik u Z., na sjednici održanoj
dana 27. veljače 2004. godine jednoglasno je donio

## RJEŠENJE

I.
Ustavna tužba se odbacuje.

II.  Ovo rješenje objavit će se u »Narodnim
novinama«.

```
Obrazloženje
```

1.
Podnositelj je podnio ustavnu tužbu protiv presude Suda časti pri Hrvatskoj
gospodarskoj komori, broj: G-II-25/03 od 16. lipnja 2003. godine, kojom je
odbijena kao neosnovana njegova žalba i potvrđena presuda prvostupanjskog vijeća
Suda časti pri Hrvatskoj gospodarskoj komori, broj: G-I-50/02 od 2. listopada
2002. godine.

Navedenom presudom prijavljeni HEP DP E. Z. oslobođen
je odgovornosti da bi time što je 15. travnja 2002. godine otpojio priključak
za električnu energiju podnositelju u svojstvu prijavitelja, postupio protivno
odredbama članka 21. Zakona o obveznim odnosima zanemarivši moralni i
materijalni interes prijavitelja a što se smatra povredom dobrih poslovnih običaja.

2. Podnositelj u ustavnoj tužbi navodi da su
osporenim presudama povrijeđene ustavne odredbe članaka 14., 16., 26., 28. i
29. Ustava.

*Ustavna tužba nije dopuštena.*

3. Odredbe članka 62. stavka 2. i 3. Ustavnog zakona
o Ustavnom sudu Republike Hrvatske (»Narodne novine«, broj 49/02 – pročišćeni
tekst, u nastavku: Ustavni zakon) propisuju:

»Ako je zbog povrede ustavnih prava dopušten drugi
pravni put, ustavna tužba može se podnijeti tek nakon što je taj pravni put
iscrpljen.

U
stvarima u kojima je dopušten upravni spor, odnosno revizija u parničnom i
izvanparničnom postupku, pravni put je iscrpljen nakon što je odlučeno i o tim
pravnim sredstvima«.

4.
Prema stajalištu Ustavnog suda, ukoliko podnositelj ustav­ne tužbe smatra da mu
je aktima Hrvatske gospodarske komore, protiv kojih nije predviđena sudska zaštita,
povrijeđeno jedno od Ustavom zajamčenih prava, on protiv konačnog pojedinačnog
akta donesenog u tom postupku može podnijeti zahtjev Upravnom sudu Re­pub­like
Hrvatske, a na temelju odredbe članka 66. Zakona o upravnim sporovima. Tek bi
time bio iscrpljen dopušteni pravni put u smislu odredbe članka 62. stavka 2.
Ustavnog zakona, kao pretpostavka za podnošenje ustavne tužbe.

Prema
odredbi članka 66. Zakona o upravnim sporovima (»Narodne novine«, broj 53/91,
9/92 i 77/92), o zahtjevu za zaštitu Ustavom zajamčenog prava i slobode čovjeka
i građanina, ako je takva sloboda ili pravo povrijeđeno konačnim pojedinač­nim
aktom, a nije osigurana druga sudska zaštita, odlučuje sud nadležan za upravne
sporove odgovarajućom primjenom toga Zakona.

5. S
obzirom da podnositelj nije postupio na izloženi način, nije iscrpio dopušteni
pravni put, to njegova ustavna tužba nije dopuštena.

6.
Slijedom iznijetoga, na temelju odredbe članka 72. Ustavnog zakona, riješeno je
kao u izreci.

7.
Odluka o objavi temelji se na odredbi članka 29. Ustavnog zakona.

Broj:
U-III-3055/2003
Zagreb, 27. veljače 2004.

USTAVNI SUD REPUBLIKE HRVATSKE

Predsjednik Vijeća
**Milan Vuković,** v. r.

Rješenje, NN 32/2004-852